**Инвазивни чужди видове растения**

Чужди са видове, които не са естествено разпространени, a са внесени от вън в страната. Появата им е резултат от човешки дейности - транспорт, туризъм, търговия, земеделие, градинарството, залесяване, дървообработване. Може да стане и при преодоляване на естествените бариери между страните и континентите - през водните басейни, по въздуха, с птиците и животните и др.

Повечето инвазивни чужди видове (ИЧВ) растения имат мощни механизми за размножаване и оцеляване. Те не са претенциозни към околната среда и нямат естествени вредители. Лесно се приспособяват и разпространяват и без човешка намеса.

**Политики на ЕС и България за ИЧВ**

Европейският съюз има [специална политика за предотвратяване на навлизането и управление на разпространението на ИЧВ](https://ec.europa.eu/environment/nature/invasivealien/index_en.htm). Водеща роля в нея има [Регламент №1143/2014](https://eur-lex.europa.eu/legal-content/BG/TXT/PDF/?uri=CELEX:32014R1143&from=EN)**.** Регламентът е задължителен и всички страни-членки трябва да прилагат съгласувани действия за ограничаването на ИЧВ. Към него има [Списък на инвазивните чужди видове, които засягат Съюза.](https://www.moew.government.bg/bg/priroda/biologichno-raznoobrazie/nemestni-i-invazivni-chujdi-vidove/invazivni-chujdi-vidove/) Редовно се разглеждат предложения за включване на нови видове в него. Първият Списък на Съюза е приет през 2016 г., а последният – през юли 2019 г. Едни от най-разпространените и опасни чужди инвазивни растения в Европа са айлант, амброзия, бяла акация (салкъм), черна акация (аморфа), жлезиста слабонога, фалопия, ясенолистен клен, американска и канадска злолетица и др.

България, развива и своя [национална законодателна рамка и политика срещу ИЧВ](https://invasiveplants.eu/wp-content/uploads/2019/04/national_legislation_IASBG.pdf).

**Полезни публикации с информация за ИЧВ растения са:**

* [**Списък на ИЧВ растения на Европейската и средиземноморска организация по растителна защита**](https://www.eppo.int/INVASIVE_PLANTS/ias_lists.htm) **(European and Mediterranean Plant Protection Organization (EPPO ).**

**Експертният съвет на ЕСОРЗ** за инвазивни чужди растения **е създаден през 2002 г., за да** идентифицира инвазивни чужди видове растения, които представляват риск за региона на действие на организацията, както и да предлага подходи за тяхното управление.

* **Инвазивни чужди видове растения в България**.

Книгата е издадена през 2012 г. от Института по биоразнообразие и екосистемни изследвания (ИБЕИ) към БАН по проект финансиран от Фонд „Научни изследвания”. В нея са представени 60 ИЧВ растения в България, както и терминология, исторически данни и друга полезна информация. За всеки вид има: 1) описание; 2) биология и екология; 3) произход и разпространение; 4) контрол; 5) литература. Книгата е много богато илюстрирана със снимки на всички представени видове.

* [**Атлас на инвазивните чужди видове от значение за Европейския съюз**](http://esenias.org/files/ESENIAS_Atlas_WEB.pdf) издаден през 2017 г. от ИБЕИ към БАН в рамките на [проект „Мрежата за инвазивни чужди видове в Югоизточна Европа - средство в подкрепа на управлението на чужди видове в България” ESENIAS-TOOLS](http://esenias.org/index.php?option=com_content&view=article&id=367:esenias-tools-news-1&catid=88:esenias-tools-project-category&Itemid=127), финансиран от Финансовия механизъм на Европейското икономическо пространство 2009 - 2014 г.

Атласът представя с текст и снимки 37-те вида растения и животни, включени в първоначалния Списък на ЕС към Регламента за ИЧВ, приет през 2016 г. За всеки вид е включена информация за: 1) отличителни белези и биологични особености 2) произход и общо разпространение 3) разпространение в България 4) местообитания 5) пътища на навлизане и разпространяване и 6) въздействие.

В Атласа НЕ са включени видовете добавени при допълването на Списъка през 2017 и 2019 г. Актуалният [списък на инвазивни чужди видове, които засягат ЕС](https://www.moew.government.bg/bg/priroda/biologichno-raznoobrazie/nemestni-i-invazivni-chujdi-vidove/invazivni-chujdi-vidove/) вече включва 48 вида.

* [**Наръчник за разпознаване на инвазивни чужди видове в европейските гори**](https://www.researchgate.net/publication/336013492_A_field_guide_to_invasive_alien_species_in_European_forests), на английски език.

Наръчникът е полезно помагало за обучение по разпознаване и ограничаване на чуждите видове дървета, храсти, пълзящи и тревисти растения, гъби, бактерии, насекоми, птици и бозайници в горите. Издаден е от словенският Институт за гората, през 2019 г. Подготвен е първо на словенски, в рамките на [проект „Повишаване на осведомеността, обучение и мерки за ограничаване на инвазивни чужди видове в горите“ LIFE ARTEMIS](https://www.tujerodne-vrste.info/en/project-life-artemis/), финансиран от Програма LIFE на Европейската комисия. Проектът се изпълнява от Министерството на околната среда и пространственото планиране на Република Словения и словенската Агенция за изследвания. Версията на английски е адаптирана за международната общественост и много от видовете са специално добавени.

[Тук](https://invasiveplants.eu/wp-content/uploads/2020/01/field-guide-namelist.pdf) ще откриете точен списък с българските имена на ИЧВ от наръчника.

**Мобилно приложение за инвазивните чужди видове на ЕС**

Европейската комисия е разработила специално [мобилно приложение](http://digitalearthlab.jrc.ec.europa.eu/app/invasive-alien-species-europe) – „Инвазивни чужди видове в Европа“. Чрез него всеки може да подаде сигнал за ИЧВ от Списъка на Съюза в Съвместния изследователски център на ЕК, където информацията се събира и обработва. По този начин всеки гражданин може да допринесе за ранното откриване на нови нашественици.

**Десетте инвазивни чужди вида растения, които представляват най-голяма заплаха В България и имат най-голямо отрицателно влияние са:**

*Линк към статиите за тях в книгата „*Инвазивни чужди видове растения в България”.

* Айлант, див орех (*Ailanthus altissima*)
* Блатен троскот (*Paspalum distichum*)
* Бохемска фалопия (*Fallopia x bohemica*)
* Бяла акация, салкъм (*Robinia pseudoacacia* )
* Многолистен бутрак (*Bidens frondosus*)
* Нуталиева водна чума (*Elodea nuttallii*)
* Обикновен кактус, опунция (*Opuntia humifusa*)
* Пелинолистна амброзия (*Ambrosia artemisiifolia*)
* Синя акация, аморфа (*Amorpha fruticosa*)
* Ясенолистен клен (*Acer negundo*)

**Въздействие**

ИЧВ растенията навлизат бързо и завземат ливади, пасища, гори, обработваеми земи. Извличат хранителните вещества и водата от почвата, влияят на светлинния режим, с което потискат развитието на местните растения и довеждат до тяхното намаляване и изчезване.

Освен че предизвикват необратими промени в дивата природата, ИЧВ нанасят сериозни стопански щети и застрашават здравето на хората, и по конкретно.

* загуба на селскостопанска продукция и все по-големи разходи за борба с плeвели като амброзия, щир, балур, татул, злолетица и др.
* намаляване на обработваемите земи, пасища и ливади, заради навлизане на аморфа, бяла акация, айлант
* разрушаване на инфраструктура - айланта, аморфата и фалопията имат мощна коренова система и множество коренови издънки. Семената на много видове се разселват и поникват по сгради, църкви, манастири, като причиняват разрушение на културни паметници, канали, укрепителни стени.
* Някои ИЧВ растения, като амброзия, японски хмел и гигантски хераклеум, предизвикват алергии, астма, кожни заболявания (дерматити).

**Мерки за ограничаване на инвазията и контрол**

Трябва да ограничим разпространението на ИЧВ растения, като прилагаме специални мерки, съобразени с биологичните и екологичните особености на всеки от тях!

Съгласно Регламент 1143/2014 по отношение на ИЧВ, които засягат ЕС държавите членки трябва да предприемат следните мерки: предотвратяване на навлизането; ранно откриване и бързо ликвидиране на нови ИЧВ; и контрол на вече широко разпространените ИЧВ. Мерките за контрол следва да бъдат пропорционални на въздействието върху околната среда и да са съобразени с местните условия. Те са насочени към премахване, контрол на популацията или ограничаване на разпространяването на инвазивния чужд вид.

Има няколко основни метода, с известен успех при борбата с ИЧВ растения: **механичен,** **екологичен, химичен и биологичен**. Най-добре е да прилагаме комбинация от методи, в зависимост от конкретните условия, с дейното участие на всички заинтересовани.

**Неправилната борба с ИЧВ дървета и храсти само умножава и задълбочава проблема. При отсичане и опожаряване се образуват множество коренови издънки и още по-гъсти обраствания. В почвата има спящи семена и унищожаването на старите храсти и дървета води до просветляване на мястото и стимулира образуването на голям брой нови млади растения.**

Третирането с хербициди може да е успешно. Видът и количеството им обаче трябва точно да се определи от експерт, за да не се стигне до замърсяване на почвите, водите и унищожаване на местни растения и животни.

**Нужна е последователна и упорита борба, в продължение на години, до пълно унищожение на третираните групи.** Всяко останало стъбло дава възможност на кореновата система да се възстанови и да образува нови издънки.

Най-сигурният начин за предпазване е да не се позволява навлизането на тези видове и да се реагира веднага, при първата поява на нови растения. Ограничаването на разпространението е основен подход за борба с ИЧВ растенията. Това може да стане само с подкрепата на местните общности, които живеят в близост до защитените природни територии и местообитанията в зоните от мрежата Натура 2000 и всички, които имат интереси и отговорности, свързани с тях. Информация и снимки за подбрани методи за контрол на ИЧВ растения ще намерите [тук](https://invasiveplants.eu/obucheniya/).